《送别傅奏差督军储却归吴都事水寨》
元代·刘崧

傅郎青云彦，文彩粲华组。身骑五色马，出入将军府。

将军控扼水上城，连舻列舰如屯营。昨朝令下急征饷，科帖星火来南平。

南平频年困供给，小麦秋荒禾未实。私家何以办公输，流血呻吟更捐瘠。

兵储有程不敢稽，君独悯之增惨悽。舣舟浦口坐荒寂，落日忍听饥乌啼。

五月香醪得倾泻，席上香蒲绿堪把。过雨天低白浪中，隔江云出青山下。

豪来起舞情未终，为君感激歌秋风。东南烽火万里赤，此乐茫茫安得同。

我惭栖遁相逢少，郁郁沉忧更昏晓。别君三叹拂吴钩，注目云天决飞鸟。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。